b'\n_START_ARTICLE_\nFranc Gorki\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nLjudsko \xc5\xa1olo je obiskoval v rojstnem kraju, nem\xc5\xa1ko gimnazijo v Gorici, kjer je vstopil v bogoslovje, a \xc5\xa1tudij \xc5\xbee po nekaj mesecih opustil in od\xc5\xa1el na enoletno slu\xc5\xbeenje voja\xc5\xa1kega roka. Po voja\xc5\xa1\xc4\x8dini je slu\xc5\xbeboval pri gori\xc5\xa1kem de\xc5\xbeelnem odboru. Tu je urejal list Samouprava. Tako je imel dober vpogled v delo slovenskih poslancev v gori\xc5\xa1kem de\xc5\xbeelnem zboru. Ko se je odbor leta 1915 zaradi vojnih dogodkov umaknil na Dunaj, je Gorki\xc4\x8d od\xc5\xa1el tja in re\xc5\xa1eval zadeve slovenskih beguncev. Kasneje je kot vojak slu\xc5\xbeil na raznih boji\xc5\xa1\xc4\x8dih. Po kon\xc4\x8dani vojni se je vrnil domov in bil med prvimi pobudniki v slovensko-italijanskem odboru za obnovo Gori\xc5\xa1ke. Kot govornik je nastopal na raznih shodih in od oblasti v Rimu zahteval vojno od\xc5\xa1kodnino ter urejal list Obnova Gori\xc5\xa1ke, ki je bilo glasilo Zveze zadrug vojnih o\xc5\xa1kodovancev Gori\xc5\xa1ko-Gradi\xc5\xa1\xc4\x8danske. Poleg tega je v Gorici urejal \xc5\xa1e Gospodarski vestnik in Ob\xc4\x8dinskega prijatelja. Po nastopu fa\xc5\xa1izma leta 1922 je bil preganjan. Internaciji se je izognil tako, da je leta 1923 pobegnil v Kraljevino Srbov, Hrvatov in Slovencev. V Mariboru se je leta 1928 zaposlil v uredni\xc5\xa1tvu Samouprave. Ko je bil list ukinjen je dobil zaposlitev pri banski upravi Dravske banovine v Ljubljani. Na tem delavnem mestu je ostal do okupacije Kraljevine Jugoslavije. Gorki\xc4\x8d je leta 1963 spro\xc5\xbeil zamisel o ustanovitvi Kluba starih gori\xc5\xa1kih \xc5\xa1tudentov in bil ves \xc4\x8das njegov predsednik. Pod njegovim vodstvom je klub na novo postavil okoli 30 spominskih obele\xc5\xbeij ter obnovil vrsto drugih spominskih objektov, predvsem nagrobnih plo\xc5\xa1\xc4\x8d in spomenikov.'